Жыццё ІК у МДЛУ бурліць. Таму Таццяна Андрэеўна з вялікім задавальненнем расказвае пра шматлікія праекты. Да прыкладу, кожнае лета слухачы ІК з’язджаюць на два тыдні ў лагер — у горад Нанкін, сталіцу правінцыі Цзянсу. Там яны актыўна практыкуюць кітайскую мову, наведваюць майстар-класы па выразанні з паперы, пляценні дэкаратыўных вузлоў, каліграфіі, дэгустуюць стравы нацыянальнай кухні, знаёмяцца з Нанкінам ды яго наваколлем, ездзяць у Шанхай. Працаўнікі адукацыі — дырэктары ды іх намеснікі, педагогі — таксама бываюць у Кітаі. Яны слухаюць лекцыі пра Паднябесную, наведваюць экскурсіі. Калі вяртаюцца — запальваюцца, як і студэнты, жаданнем зрабіць нешта новае ў сферы прасоўвання культуры дружалюбнага народа ў нашай краіне. У МДЛУ часта прыязджаюць дэлегацыі з кітайскіх універсітэтаў. Яны зацікаўленыя ў тым, каб у іх адкрываліся цэнтры беларускай мовы й культуры. Некалькі такіх цэнтраў ужо працуе там.